**Dôvodová správa**

**Všeobecná časť**

Ministerstvo vnútra Slovenskej republiky predkladá návrh zákona, ktorým sa mení a dopĺňa zákon č. 125/2015 Z. z. o registri adries a o zmene a doplnení niektorých zákonov a ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (ďalej len „návrh zákon“).

Cieľom predkladaného návrhu zákona je zefektívnenie práce s registrom adries na základe poznatkov z aplikačnej praxe. Medzinárodné skúsenosti preukázali potrebu zavedenia novej položky do položkovej skladby údajov registra adries - údaj „názov budovy“. Precizuje sa povinnosť stavebníka pri zameraní geografickej osi ulice.

V článku II sa navrhujú zmeny v zákone Slovenskej národnej rady č. 369/1990 Zb. o obecnom zriadení v znení neskorších predpisov.

Návrh zákona má mierne pozitívny vplyv na rozpočet verejnej správy z dôvodu doplnenia ustanovenia o uložení sankcie za neplnenie niektorých ustanovení fyzickým osobám a mierne negatívny jednorazový vplyv z dôvodu nutnosti doplnenia novej položky do informačného systému. Návrh zákona nemá sociálne vplyvy, má pozitívne aj negatívne vplyvy na podnikateľské prostredie, nemá vplyvy na životné prostredie, má pozitívny vplyv na informatizáciu a nemá vplyvy na služby pre občana, na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.

**Osobitná časť**

**K čl. I**

**K bodu 1:**

Bod 1 upravuje spôsob určovania adresného bodu pre adresy, pri ktorých sa určuje orientačné číslo, keďže v aplikačnej praxi sa zistilo, že pri použití slovného spojenia „budove ktorej“ sa v aplikačnej praxi vyskytli prípady nesprávneho výkladu zákona, podľa ktorého ustanovenie určuje ku ktorým budovám sa zameriava adresný bod a nie ku ktorému vchodu. Zmenou slova na „ktorému“ sa toto ustanovenie precizuje a znemožňuje chybný výklad.

**K bodu 2:**

Zmenou ustanovenia sa určuje povinnosť zabezpečiť zameranie geografickej osi ulice obcou, okrem prípadov ak o určenie názvu ulice bude žiadať stavebník. V takýchto prípadoch zameranie geografickej osi ulice zabezpečí stavebník. Táto úprava reaguje na poznatky z aplikačnej praxe, ktorá poukázala na skutočnosť, že určovanie názvov ulíc často vychádza z rozvojových plánov obce bez žiadosti konkrétneho stavebníka .

**K bodu 3 a 7:**

V bode 3 sa navrhuje ustanovenie, ktorým sa povinnosť zapisovať do registra adries čísla bytov a podlažia, na ktorých sa nachádzajú mení z fakultatívnej na obligatórnu. V bode 7 sa uvádzajú podrobnosti k zápisu ako aj povinné osoby a lehoty. Zároveň je určený spôsob číslovania nadzemných a podzemných podlaží, pričom sa predpokladá, že bude v súlade so schváleným projektom podľa kolaudačného rozhodnutia.

**K bodu 4 a 5:**

Medzinárodné skúsenosti preukazujú stále širšiu prax označovania najmä významnejších stavieb názvom, z čoho vyplynula potreba zaoberať sa týmto fenoménom aj v našich podmienkach a zaviesť novú položku do položkovej skladby údajov registra, pričom údaj „názov budovy“ bol zaradený aj do štandardov informačných systémov verejnej správy. Povinnosť zapísať tento údaj je fakultatívna tak z hľadiska jej určovania ako aj z hľadiska oznamovania tejto skutočnosti obci ako povinnej osobe pri zápise. V bode 5 je určená ako povinná osoba pri zápise obec.

**K bodu 6:**

V súčasnosti sú obce povinné zapísať údaje o adresných bodoch a geografickej osi ulice aj v prípadoch ak sú zjavne nesprávne. Navrhovaným bodom sa umožní obci takéto údaje do registra nezapísať, čím sa zabezpečí výrazné zvýšenie kvality dát a vytvoria sa podmienky pre zaradenie adresného bodu do zoznamu referenčných údajov.

**K bodu 8:**

Navrhovaným bodom sa explicitne ustanovuje, že v hlavnom meste Slovenskej republiky Bratislave a v meste Košice pôsobnosť zo zákona vykonávajú ich mestské časti.

**K Čl. II**

**K bodu 1:**

Ustanovením sa umožní obci umiestniť označenie ulice a iného verejného priestranstva aj na inú stavbu z dôvodu zabezpečenia lepšej viditeľnosti označenia ulice.

**K bodu 2:**

Ustanovením sa umožňuje obci v osobitných prípadoch od zmeny alebo zrušenia súpisného alebo orientačného čísla upustiť.

**K bodu 3:**

V novom znení §2d sa vypúšťajú ustanovenia o zákaze zmeny súpisných a orientačných čísel a určovaní názvov ulíc a iných verejných priestranstiev. Tieto ustanovenia spôsobujú v aplikačnej praxi obciam aj občanom problémy, hlavne pri reťazení jednotlivých volieb, keď v kalendárnom roku ostáva len krátky čas na vybavenie potrebných zmien. Zároveň sa vzhľadom na rozvoj informačných technológií stali zbytočnými a ich vypustenie nenaruší prípravu a vykonanie volieb. Vypúšťa sa tiež sčítanie obyvateľov, domov a bytov, ktoré sa v súčasnosti upravuje vlastným zákonom obsahujúcim aj ustanovenie o moratóriu.

**K bodu 4:**

Do zákona sa dopĺňa ustanovenie o priestupkoch pri porušení niektorých ustanovení. V súčasnom znení zákona je za porušenie týchto povinností určená sankcia len pre právnické osoby a navrhovaným ustanovením sa možnosť uloženia sankcie rozšíri aj na fyzické osoby. Obciam sa umožňuje pokutu po zvážení okolností priestupku neuložiť.

**K Čl. III**

Dátum účinnosti sa navrhuje 1. júla 2022 tak, aby bola zabezpečená dostatočná legisvakancia.